Махатхир Мохаммад

Махатхир Мохаммад, Махатхир бин Мохамад Датук Сери (20. 12. 1925-жылы туулган, Хедах штаты, Алор-Сетар) – Малайзиянын мамлекеттик жана саясий ишмери. 1953-жылы Сингапур университетинин медициналык факультетин бүтүргөн. Саясий карьерасын 1946-жылы 19 жашында Бириккен малайзиялык улуттук уюмга кирүүдөн баштаган. 1964–69-жылдары жана 1974-жылы парламенттин мүчөсү. 1974–81-жылдары билим берүү министри, 1981–2003-жылдары Малайзиянын премьер-министри. Махатхир Мохаммад премьер-министр болуп иштеп турганда Малайзия экономикасы начар өнүккөн агрардык өлкөдөн экономикасы жогору өнүккөн алдынкы мамлекеттердин катарына кошулган. Махатхир Мохаммаддын демилгеси менен Малайзияда 1971–90-жылдары Жаңы экономикалык саясат жана 1991–2000-жылдары Улуттук өнүгүү саясаттары жүргүзүлгөн. 2012-жылдын сентябрь айында Махатхир Мохаммад Кыргызстанга келип, эки өлкөлүк ортосундагы саясый-экономикалык, достук байланыштарды чыңдоо жана өлкөнү өнүктүрүү иш тажрыйбаларын кеңири бөлүштү.
Категория:Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7